पापा के प्रोत्साहन और खुद की मेहनत से मैं बनी देश की पहली महिला एनिमेशन फिल्म प्रोड्यूसर
चारूवी अग्रवाल आज एनिमेशन प्रोड्यूसिंग के क्षेत्र में एक जाना पहचाना नाम है। देश की पहली वुमन एनिमेशन प्रोड्यूसर के तौर पर पहचान बना चुकीं चारूवी ने देश की संस्कृति को बेहतरीन इनोवेशन के साथ दुनिया के सामने लाने की ठान ली है।
चारूवी अग्रवाल आज एनिमेशन प्रोड्यूसिंग के क्षेत्र में एक जाना पहचाना नाम है। देश की पहली वुमन एनिमेशन प्रोड्यूसर के तौर पर पहचान बना चुकीं चारूवी ने 'श्री हनुमान चालीसा' फिल्म में काम किया। अब चारूवी ने देश की संस्कृति को बेहतरीन इनोवेशन के साथ दुनिया के सामने लाने की ठान ली है।
चलिए आज के ये मैं हूं में चारूवी के सफर के बारे में जानते हैं, उन्हीं की जुबानी... 
पापा चाहते थे आर्किटेक्ट बनाना, पर मेरे शौक कुछ और थे
मैं शुरू से ही पढ़ने में अच्छी थी। इस दौरान मैंने दो बार लिम्का बुक ऑफ वर्ल्ड रिकॉर्ड बनाए। पूरी पढ़ाई पीसीएम ग्रुप से की। पापा सिविल एविएशन इंजीनियरिंग बैकग्राउंड से थे। वे लंबे समय से गवर्न्मेंट जॉब में हैं। शुरुआत में उनकी इच्छा थी कि बेटी एक आर्किटेक्ट बने।
लेकिन मेरा मन आर्ट में रमता था। पेंटिंग, मूर्तियां बनाना मेरा बचपन से शौक रहा। पापा से मैं बेवाकी से बात नहीं कर पाती थी। मैंने फिर मम्मी से कहा मुझे आर्ट के क्षेत्र में ही करियर बनाना है। इसके बाद दिल्ली यूनिवर्सिटी के आर्ट कॉलेज से जब ललित कला में पढ़ाई की और मुझे गोल्ड मेडल मिला तो पापा ने भी किसी तरह का दबाव नहीं बनाया। लेकिन पापा ने क्लियर कट बता दिया कि बेटा पढ़ाई के लिए हमारे पास एक निश्चित बजट ही है।
कनाडा गई तो मेरे सपनों काे पंख ही लग गए
फिर जब मैं कंप्यूटर एनिमेशन में ग्रेजुएशन की पढ़ाई के लिए कनाडा गई तो मेरे इस शौक को और उड़ान मिल गई। कनाडा में मैंने देखा कि वहां आर्ट और एनिमेशन के क्षेत्र में तमाम काम हो रहे हैं। चूंकि, कनाडा एक डेवलप कंट्री है तो वहा सुविधाएं और टैक्नोलॉजी के क्षेत्र में एडवांसमेंट बहुत ज्यादा है।
मैंने वहां के इनोवेंसंस और क्रिएटिविटी को नजदीक से देखा। एनिमेशन के क्षेत्र से जुड़े स्टूडियोज में वहां बड़े लेवल पर काम होता है।
आगे भी चारूवी की कहानी उनकी जुबानी पढ़ेंगे, लेकिन इस पोल पर अपनी राय साझा करते चलें... 
अपने हिंदुस्तानी कल्चर को संवारने का जुनून बढ़ता चला गया 
मैं अपने करियर को ध्यान में रखते हुए वहीं पर काम करने की भी सोचने लगी। फिर मेरे मन में सवाल उठा कि यहां मैं ज्यादा से ज्यादा क्या कर सकती हूं। किसी कंपनी या फर्म के लिए ही अपना टेलेंट दे पाऊंगी। इसी दौरान मेरे मन में उथल-पुथल बढ़ने लगी और मैंने ठान लिया कि मैं अपने इंडियन कल्चर को बेहतरीन ढंग से दुनिया के सामने लाऊंगी!
खड़ी की खुद की कंपनी, पर राह आसान नहीं था
मैंने साल 2007 में '10 अवतार' एनिमेशन फिल्म प्रोजेक्ट से शुरुआत कर दी। इस प्रोजेक्ट ने मुझे प्रैक्टिकल और प्रोफेशनल लाइफ के तौर तरीकों का ऐसा अनुभव दिया जो मेरे लिए फ्यूचर में बहुत काम करने वाला था। इसके बाद खुद की कंपनी खड़ी करने को लेकर मेरे अंदर जुनून बढ़ता जा रहा था।
आखिरकार 2009 में मैंने हाई क्वालिटी आर्ट एनिमेशन पर फोकस करते हुए अपनी डिजाइन फर्म चारुवी डिजाइन लैब्स (CDL) की शुरुआत नई दिल्ली में कर दी। हमारी इस कंपनी ने भारतीय और पौराणिक कथाओं पर खासतौर से फोकस किया हुआ है।
एनिमेशन इंडस्ट्री में आई तो पहली बिजनेस वुमन बनी
एनिमेशन इंडस्ट्री में जब मैंने काम शुरू किया तब कोई महिला आंत्रप्रेन्योर नहीं थी। मुझे कैंडिडेट रिक्रूटमेंट करने में भी काफी दिक्कतें आईं। लेकिन उन सब चीजों को करते हुए एक ऑर्गेनाइजेशन बनाया।
श्री हनुमान चालीसा फिल्म ने तो जिंदगी ही बदल दी
कंपनी के पहले प्रोजेक्ट के तौर पर मैंने अपनी टीम के साथ मिलकर श्री हनुमान चालीसा एनिमेशन फिल्म पर काम करना शुरू किया। यह प्रोजेक्ट मेरे लिए लाइफ के टर्निंग प्वाइंट से कम नहीं था। शुरुआत में यह प्रोजेक्ट फंडेड था लेकिन प्रोड्यूसर ने एक साल के अंदर ही फंड देना बंद कर दिया। अब मेरे लिए वह स्थिति बीच मंझधार में फंसने जैसी थी। लेकिन हार न मानते हुए मैंने 2 साल तक इस प्रोजेक्ट के लिए फंड जुटाया और काम पूरा किया।
अभी हाल ही में हमारी कंपनी ने गौतम बुद्ध के जीवन पर (Gautam Buddha's Life Journey) 30-30 मिनट की दो एनिमेशन फिल्में पूरी की हैं। यूपी सरकार की तरफ से मिले इस प्रोजेक्ट को हमने बेहतरीन 360 डिग्री साउंड एंड लाइट शो के साथ बनाया है।
कंपनी को लेकर आज की बात करूं तो सीडीएल देश ही नहीं एशिया की सबसे तेजी से आगे बढ़ने वाली स्टूडियो एंड डिजाइन लैब बन चुकी है।